
[bookmark: TextBodyBegin]Europski parlament,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da su 7. listopada 2023. teroristi Hamasa napali Izrael i namjerno ubili 1139 izraelskih i stranih građana; budući da je u strašnim uvjetima i dalje zarobljeno više od 134 talaca;
B.	budući da je Parlament u više navrata osudio taj gnjusni napad i potvrdio pravo Izraela na samoobranu u granicama međunarodnog prava; budući da je u nerazmjernom odgovoru na ovaj napad u Gazi ubijeno više od 30 000 ljudi a 70 000 njih je ranjeno;
C.	budući da je nestašica hrane u Gazi strašna i da stanovnicima prijeti glad; budući da prema podacima Svjetske zdravstvene organizacije gotovo 16 % djece u Gazi već pati od akutne pothranjenosti; budući da se Palestinci suočavaju s užasnim uvjetima opasnim po život jer nemaju dovoljno hrane i ne mogu zadovoljiti druge osnovne potrebe;
D.	budući da je 29. veljače 2024. ubijeno 100 Palestinaca a 700 njih ranjeno kad su izraelski vojnici otvorili vatru tijekom isporuke humanitarne pomoći; budući da UN od 20. veljače 2024. obustavlja isporuku hrane u Sjevernu Gazu jer su konvoji bili meta napada i pljački;
1.	odlučno osuđuje ometanje humanitarne pomoći i napade na humanitarne konvoje; oštro osuđuje otimanja i pljačkanje konvoja za pomoć od strane Hamasa; potiče Izrael da odmah dopusti i olakša potpunu, neometanu i sigurnu isporuku pomoći u Gazu i kroz cijelu Gazu preko svih postojećih prijelaza; pozdravlja pomorske koridore, no napominje da kopnena dostava mora imati prednost;
2.	odlučno osuđuje opetovane napade na civile koji traže pomoć te na humanitarne i zdravstvene ustanove i radnike; žali zbog katastrofalnih posljedica tih napada na civile u Gazi, posebno na djecu; potiče sve strane da odmah prekinu te napade; zahtijeva neovisnu međunarodnu istragu;
3.	osuđuje ubojstva 161 humanitarnog radnika UN-a, 340 zdravstvenih radnika, 7 humanitarnih radnika te 133 novinara i medijskih radnika;
4.	ponovno poziva na hitan i trajan prekid vatre kako bi se spriječio rizik od masovne gladi u Gazi te kako bi se odmah i bezuvjetno oslobodili svi taoci; oštro osuđuje porast nasilja ekstremističkih doseljenika i napada izraelskih oružanih snaga protiv Palestinaca na Zapadnoj obali, u kojima su već ubijene stotine i ranjene tisuće palestinskih civila; oštro osuđuje ubrzanje nezakonite kolonizacije palestinskog teritorija, čime se krši međunarodno pravo; poziva na to da se Međunarodnom odboru Crvenog križa odmah omogući pristup svim taocima koji su zatočeni u Gazi i da im se pruži zdravstvena skrb;
5.	izražava duboku zabrinutost zbog katastrofalne humanitarne situacije u Gazi, uključujući rizik od gladi, širenja bolesti i potvrđenih smrtnih slučajeva djece zbog pothranjenosti i dehidracije; zabrinut je zbog činjenice da se pomoć isporučuje u opasnim okolnostima; ističe hitnu potrebu za brzim, sigurnim i neometanim pristupom humanitarnoj pomoći; ponovno potiče izraelske vlasti da otvore prijelaze Rafah, Kerem Shalom, Karmi i Erez; prepoznaje da je agencija UNRWA nezamjenjiva u toj regiji;
6.	izražava duboku zabrinutost zbog rizika od eskalacije sukoba, osobito u Libanonu;
7.	poziva Izrael da poštuje odredbe međunarodnog humanitarnog prava i djeluje u skladu s Rezolucijom Vijeća sigurnosti UN-a br. 2712 kojom se zahtijeva korištenje „svih dostupnih ruta prema cijelom pojasu Gaze i u cijelom pojasu Gaze” kako bi se olakšala isporuka pomoći; zahtijeva provedbu naloga Međunarodnog suda od 26. siječnja 2024., uključujući „hitne i učinkovite mjere za pružanje hitno potrebnih osnovnih usluga i humanitarne pomoći”;
8.	pozdravlja namjeru potpredsjednika Komisije/Visokog predstavnika Unije za vanjske poslove i sigurnosnu politiku da s ministrima vanjskih poslova raspravi o usklađenosti Izraela s klauzulom o ljudskim pravima iz Sporazuma o pridruživanju[footnoteRef:1]; [1:  	Euro-mediteranski sporazum o uspostavi pridruživanja između Europskih zajednica i njihovih država članica, s jedne strane, te Države Izraela, s druge strane (SL L 147, 21.6.2000., str. 3.).] 

9.	zahtijeva hitnu obnovu ključne infrastrukture kako bi se spriječila glad katastrofalnih razmjera i pogoršanje sigurnosti hrane; ponavlja da je potrebno uložiti sve napore kako bi se spriječio daljnji gubitak života nedužnih civila;
10.	čvrsto je uvjeren da nema izgleda za mir, sigurnost, stabilnost i blagostanje za Gazu ili palestinsko-izraelsko pomirenje sve dok Hamas i druge terorističke skupine imaju bilo kakvu ulogu u pojasu Gaze; ponavlja da su terorizam, poticanje na agresiju i nasilje nespojivi s mirnim rješavanjem izraelsko-palestinskog sukoba;
[bookmark: _GoBack]11.	nalaže svojoj predsjednici da ovu Rezoluciju proslijedi Vijeću, Komisiji, UN-u, izraelskoj vladi i Palestinskoj samoupravi.

